钦定古今图书集成/明伦汇编/氏族典/第381卷 > 《廖用贤尚友录》 > 李郃
## 钦定古今图书集成/明伦汇编/氏族典/第381卷 > 《廖用贤尚友录》 > 李郃

按《后汉书李郃传》：“郃字孟节，汉中南郑人。父颉，官至
博士。郃游太学，通五经，善河洛风星，人莫之识。县召
署幕门候吏。和帝即位，分遣使者，微服单行，至州县，
观采风谣。使者二人当到益部，投郃候舍。时夏夕露
坐，郃因仰观问曰：‘二君发京师时，宁知朝廷遣二使
邪’？二人问何以知之？郃指星示云：‘有二使星向益州
分野，故知之耳’。”后三年，使者一人拜汉中太守，奇其
隐德，召署户曹史，举孝廉，五迁尚书令，又拜太常。元
初四年，代袁敞为司空，在位四年，坐事免。安帝崩，北
乡侯立，复为司徒，卒于家。